<classify> RAIS mstaafu Benjamini Mkapa ameitaka Bodi ya Wadhamini wa Ranchi ya Manyara, kutokubali kuyumbishwa na wanasiasa na badala yake kusimama imara kuhakikisha ranchi inaviingizia mapato ya kutosha vijiji vinavyoimiliki, vya Esilalei na Oltukai vilivyoko Monduli mkoani Arusha.Mkapa alitoa kauli hiyo wakati akizindua chombo kinachosimamia Ranchi ya Manyara Manyara Ranch Management Trust pamoja na wajumbe kumi wa bodi ya wadhamini ya chombo hicho jana wilayani hapa.Amesema ranchi hiyo ya Manyara, ambayo serikali ilikubali kuitoa kwa vijiji vya Oltukai na Esilalei, imekuwa haifanyi vizuri, licha ya kwamba ina vivutio vingi vya utalii wakiwemo wanyamapori.Bila kutaja majina ya wanasiasa hao, Mkapa amesema moja ya sababu ya kukosa ufanisi kwa ranchi hiyo ni kuingiliwa kwa uendeshaji, ambako ilifikia hatua ya kuundwa kwa chombo cha kuisimamia bila ya kuwashirikisha wanavijiji. Hata hivyo, serikali iliikabidhi kwa muda kwa Halmashauri ya Wilaya ya Monduli ranchi hiyo mwaka 2016.Amesema hata wafadhili wakubwa wa shughuli za uendeshaji wa ranchi hiyo, taasisi ya kimataifa ya African Wildlife Foundation AWF ya Marekani, ilionesha kuchoshwa na usimamizi dhaifu wa ranchi hiyo.Mkapa ambaye ni Makamu Mwenyekiti wa AWF, alisema sasa ni wakati muafaka kwa bodi hiyo mpya kuwa imara kutokana na chombo chao kuwa na nguvu kisheria na hivyo hakuna mtu yeyote ambaye atakuwa na uwezo wa kuingilia shughuli za uendeshaji. Aliitahadharisha bodi kuepuka kurudia makosa, yaliyotokea miaka ya nyuma ya umiliki na uendeshaji wa Ranchi ya Manyara.Aliwaambia wajumbe hao wa bodi kutambua kuwa chini ya Katiba mpya na sheria za miliki, uthibitisho na uhakiki wa mali, ranchi hiyo ipo chini ya usimamizi wa wananchi wa vijiji vya Elisalei na Ultukai kwa asilimia 100.Asitokee mtu yeyote akawarudisha nyuma na kuwayumbisha na kwamba bodi hii isiingiliwe kwani hiki ni chombo halali kisheria na kwa mujibu wa Katiba, alisisitiza na kuongeza kwamba bado serikali katika kipindi hiki itaendelea kutoa msaada wa kiushauri na usimamizi katika kubuni vyanzo vingine vya mapato katika shamba hilo.Mkapa alisema shamba hili lina umuhimu wa kipekee kwa Taifa kutokana na rasilimali, ambazo zinaweza kutoa mchango mkubwa katika Pato la Taifa na ukuaji wa uchumi wa nchi.Alisema akiwa Makamu Mwenyekiti wa AWF, anatarajia kuliona shamba hilo linajiendesha kibiashara zaidi kwa faida ya wananchi zaidi ya 5,703 wanaosimamia shamba hilo kutoka vijiji vya Esilalee na Oltukai.Alitaka ranchi hiyo kuwa kitovu kikuu cha utalii ambacho kitachangia mapato ya shamba, halmashauri na Serikali Kuu na alitaka liwe mfano mzuri kati ya mashamba yote ya mifugo Tanzania na liendeshwe kiushindani.Aidha, Mkapa aliishauri bodi hiyo kuondoa urasimu wa usimamizi wa shughuli za utalii kwa kuruhusu kampuni zaidi za uwakala wa utalii, badala ya ilivyo sasa ambako katika ranchi hiyo kuna kampuni moja tu inayofahamika kama Mantis Limited ya Arusha.Pia aliitaka bodi hiyo kutumia ranchi hiyo, ambayo ni lango kuu la shughuli za utalii kuwakaribisha wawekezaji zaidi wa sekta ya utalii hili iisigeuzwe eneo la mwekezaji mmoja tu Kwa upande wake, Mkurugenzi wa Uhifadhi wa AWF, Alistair Pole kutoka Zimbabwe alisema hivi sasa AWF inatekeleza katika shamba hilo miradi ya huduma za kijamii yenye thamani ya Sh bilioni 3.2.Pole alieleza kwamba AWF kila mwaka hutoa kiasi cha kati ya dola za Marekani 350,000 hadi 400,000, kusaidia utekelezaji wa miradi ya maendeleo katika shamba hilo la mifugo la Manyara.AWF inasaidia uhifadhi wa mazingira na wanyamapori, miradi ya elimu, sekta ya maji, uchimbaji wa mabwawa, uboreshaji wa mifugo katika shamba hilo na masuala yote ya uendeshaji wa shamba la ranchi na kujenga mazizi ya kisasa ya mifugo ili kuzuia dhidi ya simba na fisi na pia kuboresha nyanda za malisho, alifafanua Pole.Meneja wa shamba hilo, Fidelisi Kashe akitoa taarifa ya ranchi hiyo, alisema ina ukubwa wa ekari 45,000, na kwamba kukosekana kwa bodi tangu mwaka 2000 ilikuwa changamoto kubwa katika uendeshaji wake, zikizitaja nyingine kuwa ni uvamizi wa shamba kwa zaidi ya asilimia 95, ongezeko la wanyamapori na magonjwa ya mifugo.  <topic>: KITAIFA 